അമൃത ആചാര്യ

നേപ്പാളി-ഉക്രേനിയൻ വംശജയായ ഒരു ബ്രിട്ടീഷ് നടിയാണ് **അമൃത ആചാര്യ** (). എച്ച്ബി‌ഒ സീരീസ് ആയ *[[ഗെയിം ഓഫ് ത്രോൺസ്|ഗെയിം ഓഫ് ത്രോൺസിലെ]]* ഇറി, ഐടിവി സീരീസായ *[[The Good Karma Hospital|ദി ഗുഡ് കർമ്മ ഹോസ്പിറ്റലിലെ]]* ഡോ. റൂബി വാക്കർ എന്നീ കഥാപാത്രങ്ങളിലൂടെയാണ് അവർ കൂടുതൽ അറിയപ്പെടുന്നത്.

## ആദ്യകാലജീവിതം
1987 ജൂലൈ 31-ന് നേപ്പാളിലെ കാഠ്മണ്ഡുവിലാണ് അമൃത ജനിച്ചത്. അച്ഛൻ ഡോ. ഗണേഷ് ആചാര്യ നേപ്പാൾ സ്വദേശിയും, അമ്മ കൂസ്യ ഡോഡ്ജർ ഉക്രെൻ സ്വദേശിനിയുമാണ്. നേപ്പാളി ഗൈനക്കോളജിസ്റ്റായ അമൃതയുടെ പിതാവ് കീ‌വിലെ മെഡിക്കൽ സ്‌കൂളിൽ പഠിക്കുന്നതിനിടെയാണ് ഉക്രേനിയൻ വാസ്തുശിൽപിയായ അമ്മയെ കണ്ടുമുട്ടിയത്. കാഠ്മണ്ഡു, ഉക്രൈൻ, ഇംഗ്ലണ്ട്, നോർവെ എന്നിവിടങ്ങളിലായി അമൃത വളർന്നു. ആദ്യ ഏഴു വർഷം നേപ്പാളിൽ ചെലവഴിച്ച ശേഷം പിതാവിന്റെ ജോലി സംബന്ധമായി കുടുംബം ആദ്യം ഇംഗ്ലണ്ടിലേക്കും, പിന്നീട് അമൃതക്ക് 13 വയസ്സുള്ളപ്പോൾ നോർവേയിലേക്കും താമസം മാറി.

നോർവേയിൽ ഹൈസ്കൂൾ വിദ്യാഭ്യാസം പൂർത്തിയാക്കിയ ശേഷം 19-ാം വയസ്സിൽ അമൃത അഭിനയരംഗത്ത് നിലയുറപ്പിക്കാനായി ഇംഗ്ലണ്ടിലേക്ക് താമസം മാറി. അക്കാഡമി ഓഫ് ലൈവ് ആൻഡ് റെക്കോഡഡ് ആർട്ട്സിൽ ചേർന്ന അമൃത 2009-ൽ അവിടെനിന്നും അഭിനയത്തിൽ ബി.എ. ബിരുദം നേടി.

## കരിയർ
2010 ൽ, ‘ബിബിസി’ മെഡിക്കൽ ഡ്രാമയായ 'കാഷ്വാലിറ്റി'യിൽ 'നീല സരിൻ' എന്ന കഥാപാത്രത്തെ അവതരിപ്പിച്ചുകൊണ്ട് അമൃത അഭിനയരംഗത്തേക്ക് പ്രവേശിച്ചു.

*[[ഗെയിം ഓഫ് ത്രോൺസ്|ഗെയിം ഓഫ് ത്രോൺസിന്റെ]]* ആദ്യ രണ്ട് സീസണുകളിൽ ഡൈനറിസ് ടാർഗറിയന്റെ ഡോത്രാക്കി സേവകയായ ഇറിയുടെ വേഷമാണ് അമൃത അവതരിപ്പിച്ചത്. ആ കഥാപാത്രം രണ്ടാം സീസണിൽ മരിച്ചുപോകുകയാണ്. 

2011 ൽ, ബിബിസി ക്രിസ്മസ് ഷോ *ലാപ്ലാൻഡിൽ അമൃത* അഭിനയിച്ചു. അതുപോലെ *ദി ഡെവിൾസ് ഡബിൾ* എന്ന ജീവചരിത്ര സിനിമയിൽ ഒരു സ്കൂൾ പെൺകുട്ടിയായും പ്രത്യക്ഷപ്പെട്ടു.

നോർവീജിയൻ ചലച്ചിത്രമായ "ഐ ആം യുവർസ്" എന്ന സിനിമയിൽ അമൃത നായികയായി. ഈ സിനിമയിലെ അഭിനയത്തിന് അവർ നോർവീജിയൻ അമാണ്ട അവാർഡിൽ മികച്ച നടിക്കുള്ള നോമിനേഷൻ നേടി. അക്കാദമി അവാർഡിനുള്ള നോർവെയുടെ ഔദ്യോഗിക സിനിമ കൂടിയാണ് ഇത്. 

2017 മുതൽ ഐടിവി സീരീസായ *ദി ഗുഡ് കർമ്മ ഹോസ്പിറ്റലിൽ* ഡോ. റൂബി വാക്കറായി അഭിനയിച്ചുവരികയാണ്. ഇതിൽ അമൃത ജോലിയിൽ നിരാശയും വ്യക്തിജീവിതത്തിലെ പ്രശ്നങ്ങളും മൂലം യു.കെ വിട്ട് കേരളത്തിലെ (ഷോ പക്ഷെ യഥാർത്ഥത്തിൽ ചിത്രീകരിച്ചത് ശ്രീലങ്കയിലാണ്) ഒരു ആശുപത്രിയിലേക്ക് മാറുന്ന എൻ‌എച്ച്‌എസ് ജൂനിയർ ഡോക്ടറായി വേഷമിടുന്നു. ബെസ്റ്റ് ഡ്രാമ പെർഫോമൻസ് വിഭാഗത്തിലെ 2019 ലെ ദേശീയ ടെലിവിഷൻ അവാർഡിനായി അവർ ലോംഗ് ലിസ്റ്റ് ചെയ്യപ്പെട്ടു. 

മുഴുവനായും ക്രൌഡ് ഫണ്ടിങ്ങിലൂടെ നിർമ്മിക്കുന്ന ലോകത്തിലെ ആദ്യ സിനിമയായ, ബ്രിട്ടീഷ് സൈക്കോളജിക്കൽ ത്രില്ലർ *വെൽകം ടു ക്യൂരിയോസിറ്റി*യിൽ ഒരു പ്രധാന വേഷം ചെയ്തതത് അമൃതയാണ്. ഈ സിനിമക്കായി ക്രൗഡ് ഫണ്ടിംഗിലൂടെ നിർമ്മാതാക്കൾ 200,000 ഡോളർ സമാഹരിച്ചു. ഒരു സീരിയൽ കില്ലർ ജയിലിൽ നിന്ന് രക്ഷപ്പെടുന്നതിനെ അടിസ്ഥാനമാക്കിയുള്ള പരസ്പരബന്ധിതമായ നാല് കഥകൾ ആണ് ചിത്രത്തിൽ. ചിത്രത്തിന് പക്ഷെ മോശം അവലോകനങ്ങൾ ആണ് ലഭിച്ചത്. 

## സ്വകാര്യ ജീവിതം
2015 ലെ ഭൂകമ്പം ബാധിച്ച നേപ്പാളിലെ ഒരു സ്കൂളിനായി പണം സ്വരൂപിക്കുന്നതി വേണ്ടി നടത്തിയ ലണ്ടൻ മാരത്തണിൽ പങ്കെടുക്കുകയും 03:46:07 എന്ന സമയത്തോടെ മാരത്തൺ പൂർത്തിയാക്കുകയും ചെയ്തു.

നേപ്പാളിൽ നിന്ന് ഇന്ത്യയിലേക്ക് മനുഷ്യക്കടത്തിലൂടെ എത്തിക്കുന്ന കുട്ടികളെ രക്ഷപ്പെടുത്തുന്നതിനായി പ്രവർത്തിക്കുന്ന ചോരചോരി എന്ന ജീവകാരുണ്യ സംഘടനയുടെ അംബാസഡറാണ് അവർ. ഉക്രേനിയൻ, റഷ്യൻ, ഇംഗ്ലീഷ്, നോർവീജിയൻ ഭാഷകൾ സംസാരിക്കാൻ അറിയാവുന്ന അമൃത, മാതാപിതാക്കൾ പരസ്പരം ഉക്രേനിയൻ, റഷ്യൻ ഭാഷകളിൽ സംസാരിക്കുന്നതിനാൽ തനിക്ക് നേപ്പാളി ഭാഷയുമായുള്ള ബന്ധം നഷ്ടപ്പെട്ടു എന്നും, നേപ്പാളി ഭാഷ അറിയാത്ത താൻ താമസിയാതെ തന്നെ അത് പഠിക്കാൻ ഒരുങ്ങുകയാണെന്നും പറഞ്ഞു.

## ഫിലിമോഗ്രാഫി

### സ്റ്റേജ്

## പരാമർശങ്ങൾ

## പുറം കണ്ണികൾ

*   
* അമൃത ആചാര്യ ലണ്ടൻ മാരത്തണിൽ നിന്നുള്ള ഫോട്ടോകൾ 2016.
വർഗ്ഗം:1987-ൽ ജനിച്ചവർ
വർഗ്ഗം:ജീവിച്ചിരിക്കുന്നവർ